Ministrstvo za kulturo na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) objavlja

Javni razpis za izbor javnega kulturnega programa informacijske dejavnosti na področjih mednarodnega sodelovanja in promocije, ki ga bo v letu 2021 in 2022 sofinancirala Republika Slovenija iz proračuna, namenjenega za kulturo (JPR–INFORM–2021–22)

**1. Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, 1000 Ljubljana (v nadaljevanju: ministrstvo).

**2. Predmet, področje in cilji javnega razpisa**

Predmet Javnega razpisa za izbor javnega kulturnega programa informacijske dejavnosti na področjih mednarodnega sodelovanja in promocije, ki ga bo od 1. 6. 2021 do 31. 12. 2022 sofinancirala Republika Slovenija iz proračuna, namenjenega za kulturo (oznaka: JPR–INFORM–2021-22; v nadaljevanju besedila: javni razpis) je sofinanciranje javnega kulturnega programa informacijske dejavnosti na področjih mednarodnega sodelovanja in promocije slovenske kulture, ki ga bo izvajalec javnega kulturnega programa izvedel v letih 2021 in 2022.

Osrednji del javnega kulturnega programa je:

* vsebinska prenova spletnega portala Culture.si (portal za mednarodno kulturno sodelovanje);
* ustvarjanje in urejanje vsebin v angleškem jeziku, vključevanje vsebin v evropsko digitalno knjižnico Europeana prek slovenskega Nacionalnega agregatorja e-vsebin v okviru spletnega portala Culture.si;
* tehnična prenova, nadaljnji razvoj in tehnično vzdrževanje spletnega portala Culture.si;
* vsebinska prenova spletnega portala Kulturnik.si (enotna vstopna točka za slovensko kulturo – metaiskalnik po slovenskih spletnih virih in agregator slovenskih kulturnih novic in najav kulturnih dogodkov);
* urejanje vsebin, združevanje vsebin iz posameznih medijev in drugih informacijskih virov v slovenskem jeziku v okviru spletnega portala Kulturnik.si;
* tehnična prenova, nadaljnji razvoj in tehnično vzdrževanje spletnega portala Kulturnik.si
* promocija obeh portalov prek spletnih družbenih omrežij, diplomatsko-konzularne mreže, uvrščanja na sorodne vsebinske in druge relevantne domače in mednarodne portale, sodelovanje z mediji ipd.;
* izvoz in priprava datotek, podatkov, ki nastajajo kot posledica ustvarjanja in urejanja vsebin portalov Culture.si in Kulturnik.si za potrebe statistične obdelave podatkov na Ministrstvu za kulturo.

Ministrstvo bo izvajalca javnega kulturnega programa podpiralo v skladu z naslednjimi dolgoročnimi cilji:

* kontinuirano večanje obsega in spletne dostopnosti digitalnih vsebin s področja kulture,
* digitalna hramba in javna spletna dostopnost sodobnih avtorskih del,
* večja prepoznavnost slovenske kulture v domačem in mednarodnem prostoru,
* večanje občinstva kulturnih dogodkov,
* zagotavljanje širokega nabora aktualnih informacij na področju mednarodnega sodelovanja v kulturi in odprt dostop in povezljivost kulturnih vsebin (interoperabilna tehnološka rešitev portalov).

Portala in domeni Culture.si in Kulturnik.si sta last ministrstva. Izbranemu izvajalcu programa bo po podpisu pogodbe predan arhiv z zbranimi podatki, konfiguracijami, izvorno kodo in programsko opremo, ki poganja portala Culture.si in Kulturnik.si. Izvajalec programa bo moral ministrstvu po zaključku obdobja, za katerega bo izbran, ministrstvu predati arhiv, dopolnjen z aktivnostmi v času trajanja javnega kulturnega programa.

**3. Pomen izrazov**

**Razpisno področje** je mednarodno sodelovanje v kulturi ter promocija slovenske kulture v domači in tuji javnosti.

**Javni kulturni program** (v nadaljevanju: program) je kulturna dejavnost, ki je po vsebini in obsegu zaključena celota in jo izvaja kulturni izvajalec, katerega ustanovitelj ni država ali lokalna skupnost, je pa njegovo delovanje v javnem interesu do te mere, da ga država ali lokalna skupnost financira na primerljiv način kot javni zavod. V celoti in v svojih delih je dostopen javnosti in bo izveden od 1.6. 2021 do 31.12. 2022.

**Programski sklop** je del programa, ki je po vsebini, zasnovi in obsegu zaključena celota, ki je v celoti in v svojih delih dostopna javnosti.

**Izvajalec programa** je skladno z določili 58. člena ZUJIK: pravna oseba, katere dejavnost je po kvaliteti ali po pomenu primerljiva s kulturno dejavnostjo javnih zavodov z njegovega delovnega področja; pravna oseba, katere dejavnost se praviloma ne zagotavlja v javnih zavodih, njegov kulturni program pa je v javnem interesu. Izvajalec programa je odgovorni nosilec programa ter poslovno in programsko predstavlja kulturno organizacijo.

**Upravičene osebe** so nevladne kulturne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ter delujejo na področju razpisa in izpolnjujejo splošne in posebne pogoje za sodelovanje na razpisu.

**Nevladna kulturna organizacija za namen tega razpisa je** društvo, ustanova, zavod ali zadruga s področja kulture, ki po svoji osnovni dejavnosti ne sodi med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji, in ki izpolnjuje naslednje pogoje:

* ima sedež v Republiki Sloveniji,
* ustanovile so jo izključno domače ali tuje fizične ali pravne osebe zasebnega prava,
* je nepridobitna,
* je neprofitna,
* je neodvisna od drugih subjektov,
* ni organizirana kot politična stranka, cerkev ali druga verska skupnost, sindikat ali zbornica,
* ki se presojajo v skladu z Zakonom o nevladnih organizacijah (Uradni list RS, št. 21/18).

**4. Upravičeni stroški**

Izvajalec na javnem razpisu izbranega programa je upravičen do sofinanciranja naslednjih stroškov za izvedbo programa:

* splošni stroški delovanja,
* stroški dela zaposlenih,
* programski materialni stroški ter
* stroški nakupa ali najema opreme in investicijskega vzdrževanja, vezani na izvedbo programa.

Upravičeni stroški za sofinanciranje s strani ministrstva so sestavljeni izključno iz upravičenih stroškov, navedenih v prijavi prijavitelja. Upravičeni stroški so tisti, ki so:

* nujno potrebni za uspešno izvedbo programa in so vezani na izvedbo programa,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni in preverljivi,
* podprti z izvirnimi dokazili ter
* niso in ne bodo istočasno financirani od drugih sofinancerjev programa (dvojno financiranje).

**Splošni stroški delovanja** so stroški delovanja izvajalca programa, ki se jih ne da vezati le na izvedbo programa (npr. najemnine prostorov, varovanje, računovodstvo, pisarniški material, ogrevanje, elektrika, voda, telefon …), so pa v sorazmerju z obsegom programa, podprtim v okviru javnega razpisa.

**Stroški dela** **zaposlenih** so stroški, nastali z izplačilom dohodka osebam, zaposlenim pri izvajalcu, in so v sorazmerju z obsegom programa, podprtim v okviru javnega razpisa. Izvajalci programa brez zaposlenih niso upravičeni do stroškov dela.

**Programski materialni stroški** so stroški za postavitev novih spletnih strani in stroški, ki nastanejo z izvedbo posameznega programa.

**Stroški nakupa opreme in investicijskega vzdrževanja** so stroški, nastali z nakupom ali najemom opreme in investicijskim vzdrževanjem, ki sta nujno potrebna za izvedbo programa**.**

**Finančna uravnoteženost** projekta pomeni:

* uravnoteženost upravičenih stroškov programa z njegovimi obsegom in vsebino (zlasti glede cenovne primernosti in stroškovne učinkovitosti) ter
* da so prihodki enaki odhodkom.

**5. Programski sklopi razpisnih področij**

**5. 1. Dnevno ažuriranje vsebin spletnih portalov Culture.si (v angleškem jeziku) in Kulturnik.si (v slovenskem jeziku)**

**Culture si:**

a) vsebinska prenova spletnega portala v luči enakovredne zastopanosti vseh področij kulture,

b) tehnična prenova spletnega portala v luči informacijske učinkovitosti, dostopnosti in prijaznosti do uporabnika,

c) redno ažuriranje vsebin na spletnem portalu,

c) pisanje in urejanje člankov o kulturnih dogodkih, inštitucijah, organizacijah, razstaviščih, prizoriščih, festivalih ipd.

d) pridobivanje gradiva za zbirko fotografij in logotipov, grafična obdelava gradiva, urejanje njegovih metapodatkov in vključevanje fotografij v evropsko digitalno knjižnico Europeana prek Slovenskega nacionalnega agregatorja e-vsebin,

e) zbiranje podatkov o gostovanjih slovenskih ustvarjalcev v tujini, pomembnejših mednarodnih nagradah slovenskih ustvarjalcev, vnos in urejanje,

f) zbiranje podatkov za seznam kulturnih dogodkov in adresar kulturnih producentov/inštitucij/organizacij, razstavišč/prizorišč, festivalov ipd., vnos in urejanje,

g) sodelovanje s kulturnimi producenti/inštitucijami/organizacijami, razstavišči/prizorišči, festivali ipd., lastniki gradiva, pisci člankov in področnimi uredniki za potrebe pridobivanja informacij in gradiva od točke a do č in njihovega osveževanja,

h) dolgoročna strategija razvoja spletnega portala,

i) sodelovanje s PR službo Ministrstva za kulturo.

**Kulturnik.si:**

a) vsebinska prenova spletnega portala v luči enakovredne zastopanosti vseh področij kulture,

b) tehnična prenova spletnega portala v luči informacijske učinkovitosti, dostopnosti in prijaznosti do uporabnika,

c) iskanje, izbira, redno pregledovanje in evalvacija virov ter vsebin, komunikacija z viri glede odprtih standardov, vsebinskih in tehničnih zahtev, izmenjave vsebin in promocije za potrebe:

* metaiskalnika po slovenskih spletnih virih,
* najav kulturnih dogodkov v enotnem slovenskem kulturnem prostoru (Sloveniji in zamejstvu),
* objavljanja novic s področja kulture.

d) dolgoročna strategija razvoja spletnega portala,

e) sodelovanje s PR službo Ministrstva za kulturo.

**5. 2. IT podpora portalov Culture.si in Kulturnik.si**

a) razvoj programa v skladu z ukrepi za zagotovitev dostopnosti spletišč in mobilnih aplikacij za uporabnike z različnimi oblikami oviranosti, kot jih določa Zakon o dostopnosti spletišč in mobilnih aplikacija (Uradni list RS, št.[30/18](http://www.uradni-list.si/1/objava.jsp?sop=2018-01-1351)),

b) vzdrževanje portalov,

c) tehnična podpora urednikom,

d) vzdrževanje strežnikov in omrežja.

**5. 3. Promocija portalov Culture.si in Kulturnik.si:** prek spletnih družbenih omrežij, diplomatsko-konzularne mreže, uvrščanja na sorodne vsebinske in druge relevantne domače in mednarodne portale, sodelovanja z mediji ipd.

**5. 4. Mesečna analiza** uspešnosti objav in angažmaja uporabnikov ter sledilcev, ki se jo vključi v letno poročilo ministrstvu.

Vsi članki in ostale izvirne objave morajo biti lektorirani.

**6. Pogoji za sodelovanje na javnem razpisu**

Na razpis se lahko prijavijo le prijavitelji (upravičene osebe), ki izpolnjujejo naslednje pogoje:

1. da izpolnjujejo pogoje nevladne organizacije iz 4. točke tega razpisa;
2. da so vsaj štiri leta registrirani za izvajanje dejavnosti na področju kulture in umetnosti (podlaga za ugotovitev so dostopne javne evidence ter izjava prijavitelja);
3. da so v primeru, da so bili pogodbena stranka ministrstva v letih 2017, 2018, 2019 in 2020, izpolnjevali vse pogodbene obveznosti do ministrstva (podlaga za ugotovitev je arhivirana dokumentacija ministrstva za leta 2017, 2018, 2019 in 2020 ter izjava prijavitelja);
4. da ne prijavljajo programskih dejavnosti ali enot, ki so že bile izbrane na programskih ali projektnih razpisih oz. pozivih ministrstva do leta 2021, na razpisih Slovenskega filmskega centra javne agencije RS, Javnega sklada RS za kulturne dejavnosti, Javne agencije za knjigo RS in drugih ministrstev (podlaga za ugotovitev je arhivirana dokumentacija ministrstev, SFC, JSKD in JAK ter izjava prijavitelja);
5. da se prijavljajo na ta javni razpis samo z eno vlogo;
6. da skupna zaprošena vsota ne presega 180.000 EUR za obdobje od 1. 6. 2021 do 31.12. 2022;
7. da dajejo dovoljenje za objavo osebnih podatkov z namenom objave rezultatov javnega razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) (izpolnjevanje pogoja se izkaže s podpisano izjavo);
8. da prijavitelj nima omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo) (izpolnjevanje pogoja se izkaže s podpisano izjavo).
9. da je prijavitelj v obdobju 2017–2020 opravljal informacijsko in promocijsko dejavnost na področju kulture na spletu (izpolnjevanje pogoja se izkaže s priloženim seznamom referenc);
10. da so imeli spletni portali prijavitelja v obdobju 2017–2020 vsaj 35.000 t. i. posamičnih obiskovalcev, angl. unique visitors letno (izpolnjevanje pogoja se izkaže z izpisom statistik, kot je Google Analytics ali sorodna orodja, ki je obvezna priloga k vlogi);
11. da je iz prijave programa za leti 2021 in 2022 razvidno, da se tehnična postavitev spletnih strani zaključi najpozneje v šestih mesecih od obojestranskega podpisa pogodbe o izvajanju programa. Do takrat se program izvaja na obstoječih spletnih straneh;
12. da je iz prijave programa za leti 2021 in 2022 razvidna promocija spletnih portalov Culture.si in Kulturnik.si tudi prek najmanj 3 različnih spletnih družbenih omrežij, in sicer vsaj trideset objav mesečno za oba spletna portala skupaj, od tega mora biti vsaj ena objava tedensko promovirana (plačana) objava na enem od spletnih družbenih omrežjih (podlaga za ugotovitev je vsebina prijavljenega programa);
13. da je iz prijave programa za leti 2021 in 2022 pri oblikovanju programske opreme in podatkovnih zbirk razvidno upoštevanje uveljavljenih mednarodnih standardov in priporočil:
* zanesljivo delovanje v spletnem okolju,
* opremljenost digitalnih objektov z metapodatki,
* povezljivost z evropsko digitalno knjižnico Europeana,
* podpora formata RSS,
* možnost dograjevanja, spreminjanja in dodatnega razvoja,
* vzpostavljanje pogojev za trajno hranjenje fotografij in logotipov.

V primeru, da ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**7. Izpolnjevanje razpisnih pogojev**

Izpolnjevanje razpisnih pogojev ugotavlja komisija za odpiranje vlog, ki jo izmed uslužbencev ministrstva imenuje minister za kulturo.

Prijavitelji, ki se bodo prijavili na javni razpis s formalno nepopolno vlogo, bodo pisno pozvani k dopolnitvi. V petih dneh po prejemu poziva bo potrebno vlogo dopolniti, sicer se bo štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve o neizpolnjevanju pogojev in po že izdani dokončni odločbi o izboru programa spremeni odločitev in z izvajalcem programa ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**8. Kriteriji javnega razpisa**

Program, prijavljen na javni razpis, se ocenjuje s kriteriji. Kriteriji so ovrednoteni s točkami, pri čemer je pri posameznem kriteriju navedena najvišja možna višina prejetih točk. Najvišje možno število vseh prejetih točk za program je 100.

| **Kriterij:** | **Število možnih****točk** |
| --- | --- |
| 1. reference prijavitelja, s poudarkom na obdobju 2017–2020
 | 10 |
| 1. ažuriranost in odmevnost spletnih portalov prijavitelja od 2017 naprej

Indikatorji:* število urejenih vsebin na portalu/-ih (npr. člankov, novic, dogodkov, slikovnega gradiva ipd.) v obdobju 2017–2020,
* obiskanost spletnega/-ih portala/-ov, in sicer število t. i. posamičnih obiskovalcev (ang. unique visitors) v obdobju 2017–2020,
* vsaj 1 portal v lasti prijavitelja s kulturno vsebino v tujem jeziku
 | 15 |
| 1. kakovost prijavljenega programa od 1. 6. 2021 do 31. 12. 2022, njegova, aktualnost in realna izvedljivost ter raven terminske in organizacijske domišljenosti, skupaj z oceno skrbi za vizualno podobo in kakovosti načrta promocije
 | 20 |
| 1. kakovost načrtovane vsebinske prenove spletnih portalov v luči enakovredne zastopanosti vseh področij kulture
 | 10 |
| 1. kakovost načrtovane tehnične prenove spletnih portalov v luči informacijske učinkovitosti, dostopnosti in prijaznosti do uporabnika
 | 10 |
| 1. reference zaposlenih in sodelavcev, ki bodo sodelovali pri projektu, če bo izbran, raznolikost relevantnih področij, ki jih poznajo
 | 10 |
| 1. kakovost dolgoročne strategije razvoja spletnih portalov Culture.si in Kulturnik.si
 | 10 |
| 1. realna finančna ovrednotenost programa za leti 2021 in 2022 glede na vsebino in obseg finančne soudeleženosti izvajalca z lastnimi ali pridobljenimi sredstvi
 | 10 |
| 1. prijavitelj, ki ima status nevladne organizacije v javnem interesu na področju kulture, prejme dodatnih 5 točk (16. člen Zakona o nevladnih organizacijah ZNOrg), Uradni list RS, št. 21/18)
 | 5 |
| **Skupaj** | **100** |

**9. Uporaba razpisnih kriterijev, ocenjevanje in določitev višine sofinanciranja**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Najvišje možno število prejetih točk za program na posameznem razpisnem področju je 100 točk, financiran pa bo program, ki bo prejel vsaj 80 točk in bo hkrati ovrednoten višje kot drugi.

Programe, prijavljene na javni razpis, bo ocenila strokovna komisija, ki jo imenuje minister za kulturo. Točkovanje posamezne vloge opravi vsak član komisije v skladu z omenjenimi kriteriji. Ocene se uravnotežijo tudi primerjalno z drugimi prejetimi vlogami. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Primer: če kriterij reference prijavitelja, s poudarkom na obdobju 2017–2020 ocenjujejo trije člani komisije ter posamezno vlogo ocenijo s posameznimi ocenami 6, 8 in 9, se seštevek točk 23 v takem primeru deli s številom 3, kot je članov komisije, kar da povprečje 7,66\*. Ocena kriterija se v tem primeru zaokroži na 8 točk in ta ocena v seštevku z ostalimi ocenami posameznih kriterijev tvori skupno oceno vloge.

Z izvajalcem izbranega programa bo na podlagi odločbe sklenjena pogodba za obdobje trajanja javnega razpisa. V primeru objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa in dokončna višina sredstev za izvedbo programa ter opredeljene druge morebitne spremembe, vezane na izvedbo izbranega programa in pogodbeno razmerje. Izvajalec izbranega programa mora skozi celotno obdobje trajanja razpisa izpolnjevati splošne in posebne pogoje javnega razpisa.

**10. Predvidena vrednost sredstev javnega razpisa**

Okvirna vrednostsredstev, namenjenih za javni razpis, znaša do 90.000 EUR letno.

Sredstva se na letnem nivoju zagotovijo z naslednjih proračunskih postavk:

* 131141 – Digitalizacija, v predvideni višini do 55.000 EUR in
* 131129 – Mednarodno sodelovanje, v predvideni višini do 35.000 EUR.

Ministrstvo za kulturo bo v letu 2021 in 2022 v okviru javnega razpisa sofinanciralo en program.

**11. Obdobje za porabo dodeljenih sredstev**

Dodeljena proračunska sredstva za izbrani program morajo biti porabljena v proračunskem letu 2021 in 2022 oz. v plačilnih rokih, kot jih bo določal Zakon o izvrševanju proračuna RS.

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju kulturnih programov in na podlagi izstavljenih zahtevkov za izplačilo.

**12. Razpisni rok**

Rok za prijavo na javni razpis prične teči 23. 4. 2021 in se izteče 24. 5. 2021.

**13. Razpisna dokumentacija**

Razpisna dokumentacija obsega:

* besedilo javnega razpisa JPR–INFORM–2021-22,
* prijavni obrazec 1 (identifikacijski obrazec),
* prijavni obrazec 2 (izjave o pravilnosti podatkov in izpolnjevanju pogojev javnega razpisa),
* prijavni obrazec 3 (reference prijavitelja in vsebinska utemeljitev prijavljenega programa) in
* prijavni obrazec 4 (finančna struktura).

Razpisno dokumentacijo si prijavitelji lahko natisnejo s spletne strani ministrstva: https://www.gov.si/drzavni-organi/ministrstva/ministrstvo-za-kulturo/javne-objave/, kjer najdejo tudi vse druge podatke, povezane z izvedbo javnega razpisa.

Ministrstvo je dolžno na pisno zahtevo v času razpisnega roka zainteresiranim prijaviteljem razpisno dokumentacijo tudi poslati.

**14. Način prijave na javni razpis**

Vloga mora biti izpolnjena na prijavni obrazcih, ki so del razpisne dokumentacije ter mora vsebovati vse obvezne priloge in podatke, določene v razpisni dokumentaciji.

S tem, ko prijavitelj odda vlogo, se **strinja z vsemi pogoji in kriteriji razpisa**.

Vloga mora biti v poslovnem času ministrstva predložena glavni pisarni na naslovu: **Ministrstvo za kulturo RS, Maistrova 10, 1000 Ljubljana**, najkasneje do vključno **24.5. 2021**, oz. najkasneje ta dan oddana na pošti kot priporočena pošiljka na naslov: **Ministrstvo za kulturo RS, Maistrova 10, 1000 Ljubljana**. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA RAZPIS JPR–INFORM–2021-22. **Na hrbtni strani** ovitka mora biti navedba prijavitelja: uradni naziv in naslov (sedež).

**OPOZORILO:**

**V primeru, če se prijavitelj prijavi na javni razpis z več kot eno vlogo, se vse vloge prijavitelja zavržejo iz razloga neizpolnjevanja splošnih pogojev (kot neupravičene osebe).**

**Prijavitelj mora ob prijavi programa na javni razpis priložiti naslednjo dokumentacijo:**

**- na papirju:**

* v celoti izpolnjene prijavne obrazce, ki so del razpisne dokumentacije, in
* obvezne priloge k prijavnim obrazcem;

**- v elektronski obliki:**

* v celoti izpolnjene prijavne obrazce 1, 3 in 4, ki so del razpisne dokumentacije, v Wordovi datoteki, ter
* obvezne priloge k prijavnemu obrazcu 3 v Wordovih datotekah ali skene izpisov statistik oz. potrdila Nacionalnega agregatorja e-vsebin.

Elektronsko obliko vloge potrebujemo za potrebe hitrejše obdelave podatkov, zato je zelo pomembno, da so prijavni obrazci 1, 3 in 4 v Wordovi datoteki (in ne npr. v obliki zapisa pdf., jpg. ali podobni, ki onemogoča kopiranje).

V primeru, da se bosta tiskana in elektronska verzija prijavne dokumentacije razlikovali, bo upoštevana tiskana.

Dokumentacije, ki je priložena vlogi, se ne vrača!

**15. Izločitev vlog**

Za **prepozno** se šteje vloga (oziroma dopolnitev ali sprememba), ki ni bila oddana priporočeno na pošto do vključno 24.5.2021**,** oz. do tega dne ni bila v poslovnem času ministrstva predložena glavni pisarni ministrstva, Maistrova 10, 1000 Ljubljana.

Za **nepopolno** se šteje vloga, ki ne vsebuje vseh obveznih sestavin, ki jih zahteva besedilo razpisa in razpisne dokumentacije. Za nepopolno šteje tudi vloga, ki je na razpis prispela kot formalno nepopolna in je prijavitelj ne dopolni v zahtevanem pet- dnevnem roku.

Za **neupravičeno osebo** se šteje tisti prijavitelj, katerega vloga ne izpolnjuje pogojev, določenih v besedilu razpisa. Izpolnjevanje pogojev se ugotavlja na osnovi obveznih dokazil, javnih in drugih evidenc ter vloge prijavitelja.

Dopolnjevanje in spreminjanje vlog je možno le v razpisnem roku z oznako, na katero vlogo se dopolnitev nanaša.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih dni od vročitve poziva k dopolnitvi formalno nepopolne vloge, obvezno z oznako na katero vlogo ali del vloge se dopolnitev nanaša.

**Ministrstvo bo po odpiranju vlog iz nadaljnjega postopka izločilo vse vloge prijaviteljev:**

* **ki jih ni vložila upravičena oseba,**
* **prepozne vloge in prepozne dopolnitve vlog in**
* **vloge, ki so nepopolne.**

**16. Odpiranje vlog in obveščanje o izboru**

Ministrstvo bo prijavitelje o izidih razpisa obvestilo najkasneje v dveh mesecih po zaključku odpiranja vlog, ki se bo pričelo **25. 5.** **2021 ob 10. uri.** Ministrstvo bo izbralo predloge za sofinanciranje kulturnih programov po postopku, kot ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov, in največ do vrednosti, določenih z državnim proračunom.

**OPOZORILO:**

**Prijavitelje opozarjamo, da je izvedba postopka razpisa JPR–INFORM–2021–22, vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka razpisa, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.**

**Če se v času izvedbe postopka razpisa JPR–INFORM–2021–22, zmanjša obseg sredstev, ki je v državnem proračunu, namenjen za kulturo, do takšne mere, da ne zagotavlja izpolnitve ciljev razpisa JPR–INFORM–2021–22, lahko ministrstvo iz tega razloga postopek razpisa ustavi oz. v primeru že zaključenega izbora kulturnih programov v skladu s spremembami proračuna zniža obseg sofinanciranja, spremeni ali prekine že sklenjeno pogodbo o financiranju programa.**

**17. Pristojna uslužbenka za izvedbo javnega razpisa in dajanje informacij v zvezi z javnim razpisom:**

dr. Blanka Tivadar

blanka.tivadar@gov.si

01 369 58 57

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek od 9. do 11. ure.

**18. Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: [www.mk.gov.si](http://www.mk.gov.si/), kot je navedeno pod točko 13.

V javnem razpisu uporabljeni in zapisani izrazi v slovnični obliki za moški spol, se uporabljajo kot nevtralni za ženski in moški spol.

 dr. Vasko Simoniti

 minister